Projektas

# **LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS 2021 METŲ**

**UŽIMTUMO DIDINIMO PROGRAMOS PATVIRTINIMO**

2021 m. vasario 5 d. Nr. 34-667

Lazdijai

Vadovaudamasi Lietuvos Respublikos vietos savivaldos įstatymo 7 straipsnio 18 punktu, 16 straipsnio 4 dalimi, Lietuvos Respublikos užimtumo įstatymo 17 straipsniu, 48 straipsnio 1 dalies 3 punktu ir 3 dalimi, Užimtumo didinimo programų rengimo ir jų finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ 2 punktu, Lazdijų rajono savivaldybės taryba nusprendžia:

1. Patvirtinti Lazdijų rajono savivaldybės 2021 metų Užimtumo didinimo programą (pridedama).

2. Įgalioti Lazdijų rajono savivaldybės administracijos direktorių pasirašyti su Užimtumo didinimo programa susijusius dokumentus.

Savivaldybės merė Ausma Miškinienė

Jurgita Mankienė, tel. (8 698) 56 865

PATVIRTINTA

Lazdijų rajono savivaldybės tarybos

2021 m. vasario d. sprendimu

Nr.

**LAZDIJŲ RAJONO SAVIVALDYBĖS** **2021 METŲ UŽIMTUMO DIDINIMO PROGRAMA**

|  |  |
| --- | --- |
| **Biudžetiniai metai** | 2021 metai |
| **Asignavimų valdytojas (-ai), kodas** | Lazdijų rajono savivaldybės administracijaKodas 188714992 |
| **Teisinis programos parengimo pagrindas** | Lietuvos Respublikos užimtumo įstatymas (17 straipsnis, 18 straipsnio 2 dalis, 20 straipsnio 2 dalis, 24 straipsnio 4 dalies 5 ir 6 punktai, 31 straipsnio 1 dalis, 48 straipsnio 2 ir 4 dalys);Lietuvos Respublikos socialinės apsaugos ir darbo ministro 2017 m. gegužės 23 d. įsakymas Nr. A1-257 „Dėl Užimtumo programų rengimo ir jų finansavimo tvarkos aprašo patvirtinimo“;Lietuvos Respublikos socialinės apsaugos ir darbo ministro 2018 m. gruodžio 12 d. įsakymas Nr. A1-715 „Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, rengimo tvarkos aprašas“ (toliau – Aprašas). |
| **Programos įgyvendinimo laikotarpis** | Užimtumo didinimo programos 1 priemonė – nuo 2021 m. balandžio 1 d. iki 2021 m. gruodžio 15 d. Užimtumo didinimo programos 2 priemonė – nuo 2021 m. sausio 2 d. iki 2021 m. gruodžio 31 d. |
| **Programos įgyvendinimui skirtos lėšos** | Lietuvos Respublikos valstybės biudžeto specialioji tikslinė dotacija – 203 400 tūkst. eurų, iš jų 87 tūkst. eurų skirti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modeliui įgyvendinti.  |
| **Savivaldybės 2020–2022 metų strateginio veiklos plano priemonė** | 02.01.01.02. Užimtumo didinimo programos vykdymas |

|  |  |
| --- | --- |
| 1. ĮVADAS | Užimtumo didinimo programa (toliau – Programa) – valstybės lėšomis remiama ir įgyvendinama programa, skirta padėti asmenims atkurti darbinius įgūdžius, tapti aktyvios darbo rinkos dalimi bei mažinti socialinę atskirtį ar gerinti socialinę padėtį, didinant jų užimtumą. Įgyvendinant Programą, dalyvauja Lazdijų rajono savivaldybės administracija, Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Lazdijų skyrius (toliau – Užimtumo tarnyba), Lazdijų rajono verslo organizacijos, nevyriausybinės organizacijos ir kiti socialiniai partneriai. **Programa parengta vadovaujantis šiais principais:**1. Bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą, bendradarbiavimas su visomis suinteresuotomis institucijomis, organizacijomis;2. Kompleksiškumo – įgyvendinant Programą, kompleksiškai sprendžiamos asmenų užimtumo problemos, įtraukiant Užimtumo tarnybą, socialinius partnerius ir organizacijas;3. Individualumo – Programoje numatomos priemonės organizuojamos ir paslaugos teikiamos atsižvelgiant į individualius asmenų poreikius bei jų motyvaciją integruotis į darbo rinką;4. Tęstinumo – Programoje numatytas veiklų tęstinumas, nuolatinė Programos į įgyvendinimo priežiūra ir tikslinimas pagal kintančias aplinkybes;5. Efektyvumo – pagrindinis Programos priemonių teikimo rezultatas ir vertinimo kriterijus yra asmens įsidarbinimas pagal darbo sutartį arba darbo santykiams prilygintinų teisinių santykių pagrindu;6. Ekonomiškumo – maksimalus Programai įgyvendinti skirtų lėšų panaudojimas, vadovaujantis ekonominio naudingumo principu, tiek rengiant Programą, tiek ją įgyvendinant;7. Viešumo – Programos įgyvendinimo eigos ir rezultatų viešinimas.**Programos tikslai:**- palengvinti ilgą laiką nedirbusių asmenų perėjimą nuo nedarbo prie užimtumo darbo rinkoje;- suderinti užimtumo skatinimo ir motyvavimo paslaugų bei piniginės socialinės paramos teikimą, integruojant ilgą laiką nedirbusius asmenis į darbo rinką;- užtikrinti valstybės ir savivaldybių institucijų, įstaigų ir (ar) organizacijų, teikiančių užimtumo skatinimo, motyvavimo paslaugas ir piniginę socialinę paramą nedirbantiems asmenims, veiklos koordinavimą ir skatinti jų bendradarbiavimą;- ugdyti darbo ieškančių asmenų socialinius, darbinius įgūdžius;- kelti motyvaciją dirbti ir sėkmingai integruotis į darbo rinką;- daliai bedarbių užtikrinti tvarų įdarbinimą.Siekiant didinti gyventojų užimtumą ir integruoti juos į darbo rinką bei mažinti patiriamą socialinę atskirtį visuomenėje, reikalingos kompleksinės priemonės, padedančios spręsti iš nedarbo kylančias problemas. Viena iš tokių priemonių yra įgyvendinti Programą Lazdijų rajono savivaldybėje.2021 m. Programoje numatytiems tikslams pasiekti planuojamos įgyvendinti šios Programos priemonės: 1 priemonė. Suteikti 100 procentų subsidiją iš valstybės biudžeto lėšų darbdaviui, įdarbinusiam 2021 m. Programos dalyvį.2 priemonė. Įgyvendinti Programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį.**2021 m. Programa** parengta konsultuojantis ir bendradarbiaujant su Užimtumo tarnybos, socialinio darbo organizatoriais, socialiniais partneriais. |
| 2. BŪKLĖS ANALIZĖ | Demografinė padėtis. Lazdijų rajono savivaldybėje, kaip ir visoje Lietuvos Respublikoje, mažėja gyventojų skaičius. Lietuvos statistikos departamento duomenimis, 2020 m. liepos mėn. Lazdijų rajono savivaldybėje gyveno 18077 nuolatinis gyventojas. Tai yra 426 mažiau nei 2019 m. ir 416 mažiau nei 2018 m. Demografinės senatvės koeficientas (pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus, 2020 m. pradžioje – 132. Laisvosios rinkos instituto tyrimais, 2015–2018 m. neigiama migracija buvo beveik visose šalies savivaldybėse. Lazdijų rajono savivaldybėje yra mažesnis ekonominis aktyvumas, aukštas nedarbo lygis, didelis socialinių pašalpų gavėjų skaičius bei mažesnė darbingo amžiaus gyventojų dalis. Dėl šios priežasties dalis savivaldybės žmonių emigruoja.Analizuojant turimus duomenis, pastebima, kad migracija vyksta. Viena iš pagrindinių migracijos priežasčių gali būti aukštas nedarbo lygis Lazdijų rajono savivaldybėje. Lietuvos užimtumo tarnybos duomenimis (duomenys pateikiami pagal [www.uzt.lt](http://www.uzt.lt) 2020-12-31 skelbiamą informaciją) bei Užimtumo tarnybos duomenimis, 2020-12-31 yra registruoti 2670 darbo ieškantys asmenys. Bedarbių dalis nuo darbingų asmenų skaičiaus Lazdijų rajono savivaldybėje sudarė 24,6 proc. (šalies rodiklis – 16,1 proc.). 2020-12-31 Lazdijų rajono savivaldybėje registruoti 960 ilgalaikiai bedarbiai, jaunimo iki 29 m. – 604, vyresnių kaip 50 m. – 1160, o darbdavių gruodžio mėn. įregistruota tik 27 laisvos darbo vietos. Skaičių analizė rodo aukštą nedarbo lygį Lazdijų rajono savivaldybėje lyginant su bendru šalies rodikliu.Galimos priežastys: susisiekimo problemos, socialinių įgūdžių stoka, nepakankamas išsilavinimas, įsiskolinimai antstoliams, sveikatos problemos, žalingi įpročiai, smulkių paslaugų įmonių sektoriaus vyravimas, neišvystytas pramonės sektorius, ūkiai, galintys įdarbinti tik nedidelį kiekį darbuotojų. Lazdijų rajono savivaldybės administracijos Kaimo ir žemės ūkio plėtros skyriaus 2020 m. gruodžio 31 d. duomenimis, Lazdijų rajono savivaldybėje savo ūkius yra užregistravę  2060  ūkininkų, kurie dirba 20067,69 ha žemės. Vidutinis ūkininko ūkio dydis yra 9,74 hektaro. Įvertinus bendrą socialinę, ekonominę ir demografinę situaciją darbo rinkoje, remiantis atlikta būklės analize, Lazdijų rajono savivaldybės 2021 m. Programa skirta padėti socialiai pažeidžiamiems, nedirbantiems, asmenims tapti darbo rinkos dalyviais, atkurti darbinius įgūdžius bei mažinti socialinę atskirtį ar gerinti socialinę padėtį didinant jų užimtumą. Programos dalyviams bus sudarytos galimybės tapti darbo rinkos dalyviais, gauti darbo užmokestį, atstatyti nutrūkusius darbinius, socialinius ryšius, atkurti turimą ar įgyti naują patirtį. Tapus darbo rinkos dalyviu, asmuo galės padidinti gaunamas pajamas, užtikrinti sau ar savo šeimos nariams oresnį pragyvenimo lygį. Įgyvendinant Programą, bus didinama socialinė įtrauktis, mažinamas skurdas. |
| 3. PROGRAMOS PASLAUGŲ IR PRIEMONIŲ PLANAS | **2021 m. Programoje numatytiems tikslams pasiekti, finansuojamos šios priemonės:** **1 priemonė. Suteikti 100 procentų subsidiją iš valstybės biudžeto lėšų darbdaviui, įdarbinusiam 2021 m. Programos dalyvį.**Lazdijų rajono savivaldybės Programos 1 priemonės tikslinė grupė – bedarbiai, kurie atitinka vieną iš žemiau nurodytų statusų:- piniginės socialinės paramos gavėjai ar asmenys, gaunantys Užimtumo įstatymo 481 straipsnyje nurodytą darbo paieškos išmoką;- asmenys, patiriantys socialinę riziką;- vyresni kaip 40 metų;- nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys neįgalius šeimos narius, kuriems Neįgalumo ir darbingumo nustatymo tarnybos sprendimu nustatyta nuolatinė slauga ar priežiūra.Programos 1 priemonės įgyvendinimo planas:1. Paskelbti darbdavių atranką;2. Įvertinti atrankoje pateiktas paraiškas ir jas apsvarstyti komisijoje;3. Pasirašyti dvišales sutartis su atrinktais darbdaviais. Darbdavių atranką, pagal administracijos direktoriaus įsakymu patvirtintą aprašą, skelbia ir vykdo administracijos direktoriaus įsakymu sudaryta komisija;4. Atrinkti Programos dalyvius, bendradarbiaujant su Užimtumo tarnyba;5. Užtikrinti Programos viešinimą;6. Atlikti darbdavių ir darbuotojų apklausą apie Programos įgyvendinimą;7. Organizuoti metinį Programos įgyvendinimo aptarimą.Įgyvendinat Programos 1 priemonę, dalyvauja verslo įmonės, taip pat paraiškas tvarkyti viešąją infrastruktūrą gali teikti socialines, sveikatos ir kitas viešąsias paslaugas 2021 m. teikiančios viešosios ir biudžetinės įstaigos, nevyriausybinės organizacijos. Programos įgyvendinime dalyvaujantys darbdaviai (įmonės, įstaigos, organizacijos ir pan.) turi būti įregistruoti ir veiklą vykdantys Lazdijų rajono savivaldybėje. Planuojama, kad 2021 m. metais finansinė kompensacija darbo užmokesčiui prioriteto tvarka galėtų būti skiriama tiems darbdaviams, kurie paraiškas dalyvauti Programoje teikia pirmą kartą, bei tiems darbdaviams, kurie įgyvendindami 2020 m. Programą, tinkamai vykdė sutartinius įsipareigojimus ir savo, kaip darbdavio, prievoles. Pagal Programą įdarbinami tik Lazdijų rajono savivaldybės gyventojai. **Programos 1 priemonėje numatytos šie laikino pobūdžio darbai ir paslaugos:*** 1. laikino pobūdžio darbai:

1.1.1. archyvinių dokumentų ir kitų dokumentų tvarkymo laikino pobūdžio darbai valstybines funkcijas vykdančiose įstaigose;1.1.2. valstybinės reikšmės parkų, istorijos, kultūros objektų teritorijų šienavimo, vejos pjovimo, gėlynų sodinimo, ravėjimo, krūmų retinimo, medžių genėjimo, lapų ir kitų augalinių atliekų sutvarkymo, šiukšlių surinkimo ir kiti laikino pobūdžio su želdinių priežiūra susiję darbai;1.1.3. gatvių, kelių, pakelių, pėsčiųjų ir dviračių takų, istorijos ir kultūros paveldo, parkų, muziejų, kapinių, turizmo objektų, kitų saugomų bei turinčių išliekamąją vertę objektų bei kitų visuomeninės paskirties rajono teritorijų, esančių valstybinėje žemėje, aplinkos tvarkymo darbai;1.1.4. savivaldybei priskirtų patikėjimo teise valdyti kelio statinių ir kitų viešo naudojimo objektų smulkaus remonto ir teritorijų šienavimo, šiukšlių surinkimo po žiemos ir kiti laikino pobūdžio darbai;1.2. laikino pobūdžio paslaugos:1.2.1. paslaugų teikimas antrinės sveikatos priežiūros įstaigose;1.2.2. paslaugų teikimas socialinių paslaugų įstaigose;1.2.3. vietos bendruomenės socialinės infrastruktūros tvarkymo laikino pobūdžio paslaugos.Planuojama, kad 2021 m. Programos metu bus įdarbinta ne mažiau kaip 77 Programos dalyviai. Atrinktam darbdaviui, įdarbinusiam Programos dalyvį, planuojama mokėti 100 procentų kompensaciją darbo užmokesčiui, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Darbdavys, teikdamas paraišką dalyvauti 2021 m. Programos priemonėse, turi įvertinti darbuotojo (-ų) kvalifikaciją ir numatomo darbo sąlygas, trukmę. Planuojama vieno asmens laikinųjų darbų trukmė – 2 mėn. – 42 darbo dienos. Vidutinė 1 asmens dalyvavimo Programoje 2 mėn. kaina – apie 1456,10 eurų. Laikinųjų darbų trukmė 1 asmeniui gali būti pratęsta iki 4 mėn. – 84 darbo dienų, šiais atvejais: kai vieniša motina arba vienišas tėvas, globėjas arba rūpintojas augina ir (ar) globoja 3 ir daugiau vaikų; kai šeimaaugina ir (ar) globoja 3ir daugiau vaikų ir abu tėvai yra socialinės paramos gavėjai.Numatoma, kad Programoje dalyvaus ir ją baigs ne mažiau nei 45 proc. ieškančių darbo, atitinkančių Užimtumo įstatymo 48 straipsnyje išvardintų tikslinių grupių Lazdijų rajono savivaldybės asmenų, registruotų Užimtumo tarnyboje.Numatomas 1 priemonės vykdymo laikas – nuo 2021-04-01 iki 2021-12-15.**2 priemonė. Įgyvendinti Programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį.**Lazdijų rajono savivaldybės Programos 2 priemonės, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelio, vadovaujantis Aprašo 5 punktu, tikslinės grupės asmenys yra atitinkantys visus šiuos kriterijus: - ilgą laiką nedirbęs asmuo (apie 12 ir daugiau mėnesių); - asmuo, kuris priklauso Užimtumo įstatymo 48 straipsnio 2 dalies 4 punkte nurodytai asmenų grupei ar gauna Užimtumo įstatymo 481 straipsnyje nurodytą darbo paieškos išmoką; - asmuo priklauso bent vienai iš Užimtumo įstatymo 48 straipsnio 2 dalies 1–3, 5–10 punktuose nurodytų asmenų grupių.Programos 2 priemonės įgyvendinimo planas:1. Įgyvendinti Programą, skirtą užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį, vadovaujantis Aprašo 6, 7, 9 punktais.2. Modelio įgyvendinimo metu suteikti ne mažiau kaip 73 nedirbančių ir socialinę paramą gaunančių asmenų užimtumo skatinimo ir motyvavimo paslaugas.3. Užtikrinti Programos viešinimą.Įgyvendinant Programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį, planuojama skirti vidutiniškai apie 700 eurų sumą, skirtą užimtumo skatinimo ir motyvavimo paslaugoms vienam asmeniui. Siekiant palengvinti ilgą laiką nedirbusių asmenų perėjimą nuo nedarbo prie užimtumo darbo rinkoje, su kiekvienu asmeniu bus dirbama individualiai, atliekamas poreikių bei galimybių vertinimas, sudaromas atvejo vadybos planas, kuriame numatoma kokios paslaugos bus teikiamos. Planuojama modelio dalyviams teikti psichologo bei priklausomybės konsultantų konsultacijas, priklausomybės ligų gydymo paslaugas, mokymo (finansinio raštingumo mokymai, motyvaciniai mokymai, B kategorijos transporto priemonių vairuotojų mokymo kursai ir t. t.) paslaugas, odontologo paslaugas, pavėžėjimo bei kitas socialines paslaugas, atsižvelgiant į asmens individualius poreikius.Modelio įgyvendinimo tvarka ir reikalavimai yra pateikti Aprašo II ir III skyriuose. Programai, skirtai užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, skiriamos valstybės biudžeto specialios tikslinės dotacijos lėšos – 87 tūkst. eurų, iš jų ne mažiau kaip 15 255 tūkst. eurų nedirbančių asmenų atvejo vadybininko darbo užmokesčiui ir 71 745 tūkst. eurų nedirbančių ir socialinę paramą gaunančių asmenų užimtumo skatinimo ir motyvavimo paslaugoms. Pagal šią priemonę bus užtikrintas tvarus (ilgalaikis, neterminuotas) įdarbinimas apie 30 proc. paslaugas gavusių asmenų. Šios Programos lėšos negali būti naudojamos laikino pobūdžio darbų finansavimui. Programos įgyvendinimu siekiama tvaraus užimtumo ir įdarbinimo. Numatomas 2 priemonės vykdymo laikas – nuo 2021-01-02 iki 2021-12-31. |
| 4. PROGRAMOS FINANSAVIMO PLANAS | 2021 m. Programos finansavimo planas:

|  |  |
| --- | --- |
| PRIEMONĖ | Planuojamos lėšos (tūkst. eurų) |
| subsidijos iš valstybės biudžeto lėšų darbdaviui, įdarbinusiam 2021 m. Programos dalyvį | 116 400 |
| užimtumo skatinimo ir motyvavimo paslaugos nedirbantiems ir socialinę paramą gaunantiems asmenims | 87 |

Lazdijų rajono savivaldybės planuojama valstybės biudžeto specialiosios tikslinės dotacijos lėšų suma 2021 m. yra 116 400 tūkst. eurų, iš jų 4647 tūkst. eurų administravimo išlaidoms kompensuoti. Planuojama, kad 2021 m. Programoje su galimybe įsidarbinti 2 mėn. (42 darbo dienas) dalyvaus 77 bedarbiai, kompensuojant darbdaviams 100 proc. darbo užmokesčio. Vidutinė vieno asmens dalyvavimo Programoje kaina, įdarbinant darbo ieškantį asmenį 2 mėn., yra apie 1456,10 eurų. Darbdavys, įdarbintam pagal darbo sutartį Programos laikino pobūdžio priemonėse dalyvaujančiam asmeniui, moka darbo sutartyje nurodyto darbo užmokesčio dalį, kurios nekompensuoja mokama subsidija darbo užmokesčiui, taip pat priedus, priemokas ir kitas išmokas, įskaitant draudėjo privalomojo valstybinio socialinio draudimo įmokų sumas, apskaičiuotas nuo šių priedų, priemokų ar išmokų. Subsidija darbo užmokesčiui skirta visoms šioms išlaidoms ar jų daliai apmokėti: darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį; draudėjo privalomojo valstybinio socialinio draudimo įmokoms (socialinio draudimo įmokų  tarifas 2,17%), apskaičiuotoms nuo darbo užmokesčio; piniginei kompensacijai už nepanaudotas atostogas (įskaitant draudėjo privalomojo socialinio draudimo įmokų sumą 2,17%).Darbdavys, pasirašęs dvišalę finansavimo sutartį (jos forma tvirtinama kartu su darbdavių atrankos aprašu) su Lazdijų rajono savivaldybės administracija, Programos skirtas lėšas perveda darbuotojui už atliktus sutartyje numatytus darbus, darbo sutartyje numatyta tvarka. Programoje dalyvaujantis darbdavys privalo užtikrinti jam tenkančių pareigų įgyvendinimą (kaip tai numato Darbo kodekso ar kitų LR teisės aktų nuostatos).Programai, skirtai užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, skiriamos valstybės biudžeto specialios tikslinės dotacijos lėšos – 87 tūkst. eurų, iš jų ne mažiau kaip 15 255 tūkst. eurų nedirbančių asmenų atvejo vadybininko darbo užmokesčiui ir 71 745 tūkst. eurų nedirbančių ir socialinę paramą gaunančių asmenų užimtumo skatinimo ir motyvavimo paslaugoms. |
| 5.UŽIMTUMO PROGRAMOS TĘSTINUMO ANALIZĖ IR PROGNOZĖ | Įgyvendinant 2020 m. Programą buvo atrinkta 20 darbdavių, kurie dalyvavo įgyvendinant Programą ir įdarbino 120 asmenų.

|  |  |  |
| --- | --- | --- |
| 2020 m. Priemonė | Planuota | Pasiekta |
| 1. Priemonė – 100 procentų subsidijos iš valstybės biudžeto lėšų darbdaviui, įdarbinusiam 2020 m. Programos dalyvį. | 102 | 120 |

Įgyvendinant 2020 m. Programą, skirtą užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelį, užimtumo skatinimo ir motyvavimo paslaugos buvo suteiktos 73 asmenims, iš jų 4 asmenys, suteikus reikalingas paslaugas, įdarbinti. Lazdijų rajono savivaldybė 2021 m. toliau įgyvendins Programą, skirtą užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modeliui. Planuojama, kad užimtumo skatinimo ir motyvavimo paslaugos 2021 m. bus suteiktos ne mažiau kaip 73 asmenims, prognozuojama, kad apie 30 proc. paslaugas gavusių asmenų bus užtikrintas tvarus (ilgalaikis, neterminuotas) įdarbinimas. 2020 m. Atvejo komandos modelio dalyviams paskirtos užimtumo skatinimo ir motyvavimo paslaugos gali būti teikiamos ir 2021 m., jeigu dėl COVID-19 situacijos šalyje reikalingos paslaugos buvo nesuteiktos.Programos įgyvendinimo prognozė trejiems metams:

|  |  |  |
| --- | --- | --- |
| Programos vykdymo metai | Pagal 1 priemonę įdarbinami asmenys | Pagal 2 priemonę įdarbinami asmenys |
| 2021 | 77 | 20 |
| 2022 | 78 | 20 |
| 2023 | 80 | 21 |

Planuojama, kad tikslios ir apibrėžtos priemonės kasmet bus nurodomos tvirtinamose 2021, 2022, 2023 m. Programose. Ateinančių metų Programa bus planuojama įvertinus praėjusių metų Programos pasiektus rezultatus, kilusius iššūkius dėl pasikeitusių atitinkamų teisės aktų, demografinės padėties, socialinių aplinkybių ar darbo rinkos pokyčių. Tik įvertinus 2021 m. Programos pasiektus rodiklius, išanalizavus bandomojo modelio įgyvendinimo problemas ir pateiktus pasiūlymus, galima bus planuoti kitų metų priemones bei užimtumo skatinimo ir motyvavimo paslaugas nedirbantiems ir socialinę paramą gaunantiems asmenims.Programos įgyvendinimo metu dalyvių įgyta patirtis taip pat sudarys sąlygas ir patiems dalyviams savarankiškai ieškoti darbo, mažės socialinė atskirtis ir emigracija. |
| 6. PROGRAMOS ĮGYVENDINIMO PRIEŽIŪRA IR ĮVERTINIMAS | Programos vertinimo rodikliai:1. Pagal atskiras priemones įdarbintų asmenų skaičius. 2. Darbdavių, dalyvaujančių 2021 m. Programoje, skaičius.3. Darbdavių, kurie įdarbins pasibaigus Programos 1 priemonės finansavimui asmenis, skaičius – ne mažiau kaip 1 darbdavys.4. Programos vykdymo ir įgyvendinimo metu bus atliekamos darbdavių ir Programos dalyvių apklausos. Numatytų apklausų skaičius – ne mažiau kaip 1.5. Apsilankymai pas darbdavius ir pokalbis su Programos dalyviu – ne mažiau kaip 1 apsilankymas pas kiekvieną darbdavį. Savivaldybė gali atlikti darbdavių patikrinimus kilus pagrįstiems įtarimams dėl darbdavio veiklos, gavus kitos kompetentingos institucijos prašymą ar skundą. Jei patikrinimo metu nustatomi pažeidimai (neatitikimų), darbdavys juos gali pašalinti per nurodytą terminą. Darbdaviui nepašalinus trūkumų ir jį įspėjus, kompensacijos darbo užmokesčiui mokėjimas nutraukiamas.6. Įgyvendinus Programą, Programoje dalyvavusių darbdavių ir socialinių partnerių, Lazdijų skyriaus pasitarimas – ne mažiau kaip 1 pasitarimas.Už Programai įgyvendinti skirtų lėšų apskaitą atsakingas Centralizuotos buhalterinės apskaitos skyrius. Lėšų teisingo panaudojimo kontrolei ir atskaitomybei užtikrinti atliekama sutarčių priežiūra, darbdavius įpareigojant teikti ketvirčio ataskaitas, taip pat atliekant patikrą vietoje.Programą Lazdijų rajono savivaldybėje įgyvendina Lazdijų rajono savivaldybės administracija ir pasirinkti darbdaviai. |
| 7. PROGRAMOS VIEŠINIMAS | Programa, pasiekti rezultatai, informacija apie programos įgyvendinimą bus skelbiama Lazdijų rajono savivaldybės administracijos interneto svetainėje [www.lazdijai.lt](http://www.lazdijai.lt), Lazdijų rajono savivaldybės socialinių tinklų „Facebook“ paskyroje ir pagal galimybes – darbdavių interneto svetainėse.Skelbimai apie darbdavių atranką bus skelbiami Lazdijų rajono savivaldybės administracijos interneto svetainėje [www.lazdjai.lt](http://www.lazdjai.lt) ir vietinėje spaudoje. |

\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO „DĖL LAZDIJŲ RAJONO SAVIVALDYBĖS 2021 METŲ UŽIMTUMO DIDINIMO PROGRAMOS PATVIRTINIMO“ PROJEKTO**

**AIŠKINAMASIS RAŠTAS**

2021-02-01

Lazdijai

Lazdijų rajono savivaldybės tarybos sprendimo „Dėl Lazdijų rajono savivaldybės 2021 m. užimtumo didinimo programos patvirtinimo“ projektas parengtas vadovaujantis Lietuvos Respublikos vietos savivaldos įstatymo 7 straipsnio 18 punktu, 16 straipsnio 4 dalimi, Lietuvos Respublikos užimtumo įstatymo 17 straipsniu, 48 straipsnio 1 dalies 3 punktu ir 3 dalimi, Užimtumo didinimo programų rengimo ir jų finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ 2 punktu.

Šio sprendimo projekto tikslas – patvirtinti Lazdijų rajono savivaldybės 2021 metų užimtumo didinimo programą (pridedama) ir įgalioti Lazdijų rajono savivaldybės administracijos direktorių Lazdijų rajono savivaldybės administracijos vardu pasirašyti su šia programa susijusius dokumentus.

Programoje numatomi tikslai, užimtumo būklės analizė, paslaugos ir priemonės, finansavimas ir finansavimo šaltiniai, įgyvendinimo priežiūra ir įvertinimas bei viešinimas. Ja siekiama padėti Lietuvos Respublikos užimtumo įstatymo 48 straipsnio 2 dalyje numatytiems bedarbiams integruotis į darbo rinką, mažinti socialinę įtampą ir atskirtį tarp bendruomenės narių, ugdyti bedarbių socialinius, darbinius įgūdžius ir padidinti jų galimybes susirasti darbą, ugdyti motyvaciją tolimesnei darbo paieškai. Tuo pačiu didinti Lazdijų rajono savivaldybės gyventojų užimtumą bei mažinti piniginės socialinės paramos gavėjų skaičių.

Rengiant Lazdijų rajono savivaldybės 2021 metų Užimtumo didinimo programos projektą, planuojama pagal **1 priemonę „suteikti 100 procentų subsidiją iš valstybės biudžeto lėšų darbdaviui**, **įdarbinusiam 2021 m. užimtumo didinimo programos dalyvį“,** pagal 2 priemonę – **„įgyvendinti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelį“.**

Pagal 1 priemonę – **„Suteikti 100 procentų subsidiją iš valstybės biudžeto lėšų darbdaviui**, **įdarbinusiam 2021 m. užimtumo didinimo programos dalyvį“ –** planuojama, kad bus įdarbinti ne mažiau kaip 77 programos dalyviai, kurie atitinka tikslinę grupę. 1 asmuo galėtų dirbti 2 mėn. (42 darbo dienas).

Lazdijų rajono savivaldybės 2021 metų Užimtumo didinimo programos 1 priemonę planuojama įgyvendinti nuo 2021 m. balandžio 1 d. iki 2021 m. gruodžio 15 d.

Pagal 2priemonę – **„Įgyvendinti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelį“ –** planuojama, kad užimtumo skatinimo ir motyvavimo paslaugos bus suteiktos ne mažiau kaip 73 asmenims, prognozuojama, kad apie 30 proc. paslaugas gavusių asmenų bus užtikrintas tvarus (ilgalaikis, neterminuotas) įdarbinimas. 2020 m. Atvejo komandos modelio dalyviams paskirtos užimtumo skatinimo ir motyvavimo paslaugos gali būti teikiamos ir 2021 m., jeigu dėl COVID-19 situacijos šalyje reikalingos paslaugos buvo nesuteiktos.

Lazdijų rajono savivaldybės 2021 metų Užimtumo didinimo programos 2 priemonė įgyvendinama nuo 2021 m. sausio 2 d. iki 2021 m. gruodžio 31 d.

|  |
| --- |
|  |
| ***Kokių pozityvių rezultatų laukiama –*** įregistruoti bedarbiai, kurie atitiks Programoje numatytas tikslines grupes, turės galimybę užsidirbti lėšų pragyvenimui, atnaujins darbinius įgūdžius pagal turimą profesiją ar kvalifikaciją, įgys motyvaciją tolimesnei darbo paieškai, nedirbantys ir socialinę paramą gaunantys asmenys gaus užimtumo skatinimo ir motyvavimo paslaugas, kurių pagalba taps darbo rinkos dalyviais.***Galimos neigiamos pasekmės priėmus projektą –*** priėmus šį Lazdijų rajono savivaldybės sprendimo projektą, neigiamų pasekmių nenumatoma.***Lėšų poreikis sprendimo įgyvendinimui –*** programa finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, skirtų Vietos savivaldos įstatymo 7 straipsnio 18 punkte numatytai valstybinei (valstybės perduotai savivaldybėms) funkcijai įgyvendinti. Gauta 203 400 tūkst. eurų, iš kurių 116 400 tūkst. eurų skirti 1 priemonės įgyvendinimui, 87 tūkst. eurų 2 priemonės įgyvendinimui.***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą –*** parengtas sprendimo projektas neprieštarauja galiojantiems teisės aktams.Savivaldybės tarybai patvirtinus 2021 metų Užimtumo didinimo programą, savivaldybės administracijos direktoriaus įsakymu sudaryta komisija atrinks darbdavius, kurie pageidaus vykdyti Lazdijų rajono savivaldybės užimtumo didinimo programoje numatytus darbus. Su atrinktais darbdaviais bus sudaromos Laikinųjų darbų organizavimo ir finansavimo sutartys.***Rengiant projektą gauti specialistų vertinimai ir išvados –*** dėl sprendimo projekto pastabų ir pasiūlymų negauta. |

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus nedirbančių asmenų atvejo vadybininkė Jurgita Mankienė.

Nedirbančių asmenų atvejo vadybininkė Jurgita Mankienė